Енглези нису прихватили пораз. Иако су претрпели велике губитке и повлачење из Орлеана, околне области окрузи и даље су били у њиховим рукама. Заиста, било је могуће да се Енглези реорганизују и наставе опсаду јер је и мост био поправљен. Јованка се 13. маја сусрела са дофеном Шарлом код Турса и известила га је о победи позивајући га на марш ка североисточној Шампањи, ка Ремсу где га је, према упутству које је добила у визијама, требало крунисати за краља. Француски команданти су, међутим, знали да се најпре треба ослободити област око Орлеана. После низа кратких опсада ослобођени су Жаргу (12. јун), Меинг (15. јун), Божансе (17. јун). Лоара је сада била под контролом дофена Шарла. У бици код Патаја (18. јун) Џон Талбот трпи страховит пораз од Француза. Сам Талбот је пао у заробљеништво. Дана 16. јула Јованка и дофен стижу пред Ремс. Следећег дана је дофен крунисан као Шарло VII.